Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2004/C 58/08)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΑΡΘΡΟ 5

ΠΟΠ (x) ΠΓΕ ( )

Αριθμός φακέλου που δίδεται από το κράτος μέλος: 117

1. Αρμόδια υπηρεσία του κράτους μέλους Ονομασία: Subdirecciόn General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España

Διεύθυνση: Paseo Infanta Isabel, 1, E-28071 Madrid

Τηλ. (34) 913 47 53 94

Φαξ (34) 913 47 54 10

2. Αιτούσα ομάδα 2.1. Ονομασία: Agrupación formada por las Organizaciones Profesionales Agrarias, y Empresas siguientes: COAG-IR, ADEA-ASAJA, UPA, Cooperativa Hortofrutícola Campos De Jumilla S.C.L, Explotaciones Agrarias Mare-Nostrum S.L., Frutoralt S.C.L. OPFH No 691 y SAT No 8392 El Puntal De Los Alamos

Εκπρόσωπος: Diego García Martínez

2.2. Διεύθυνση: Los Rosales, 6, E-30520 Jumilla (Murcia)

2.3. Σύνθεση: Παραγωγοί/μεταποιητές (x) Άλλοι ( )

3. Τύπος του προϊόντος: Κλάση 1.6. (Οπωροκηπευτικά)

4. Περιγραφή της συγγραφής υποχρεώσεων (Σύνοψη των óρων του άρθρου 4 παραπομπή 2)

4.1. Ονομασία: "Pera de Jumilla"

4.2. Περιγραφή: Το προϊόν που καλύπτεται από την Προστατευόμενη Ονομασία Προέλευσης "Pera de Jumilla" είναι ο καρπός του είδους Pyrus communis L., της ποικιλίας Ercolini, των κατηγοριών Extra και I, προοριζόμενο για κατανάλωση σε φυσική κατάσταση.

ΟΡΓΑΝΟΛΗΠΤΙΚΕΣ ΚΑΙ ΦΥΣΙΚΟΧΗΜΙΚΕΣ ΙΔΙΟΤΗΤΕΣ:

Τα αχλάδια που καλύπτονται από την ονομασία προέλευσης παρουσιάζουν λευκή και χυμώδη σάρκα, έχουν πολύ γλυκιά και ζαχαρένια γεύση, ελαφρύ άρωμα και είναι εξαιρετικά γευστικά. Το χρώμα τους είναι κίτρινο με πράσινες αποχρώσεις και κοκκινωπό φλοιό στην όψη που βλέπει τον ήλιο.

Το προϊόν εμφανίζει χαρακτηριστικά που το διαφοροποιούν από παρεμφερή προϊόντα άλλων περιοχών: κοκκινωπός φλοιός στην όψη που βλέπει τον ήλιο λόγω της παρατεταμένης έκθεσης στο ηλιακό φως, υψηλότερη περιεκτικότητα σε σάκχαρα, καθώς και πιο πρώιμη ωριμότητα, μεγαλύτερη σκληρότητα και διαμέτρημα.

Όσον αφορά τα διαμετρήματα, τα αχλάδια της κατηγορίας Extra έχουν διάμετρο που υπερβαίνει τα 58 mm, ενώ αυτά της κατηγορίας I έχουν διάμετρο μεγαλύτερη από 52 mm.

Η σκληρότητα, προσδιοριζόμενη με μετρητή συνεκτικότητας με μύτη 8 mm, εμφανίζει τιμή μεγαλύτερη από 11 Ib/cm 2.

Η μέτρηση της προσδιοριζόμενης οξύτητας του καρπού δίνει τιμή υψηλότερη του 1,5 gr/l μηλικού οξέος.

Η τιμή των διαλυτών στερεών ουσιών υπερβαίνει τους 10,5 βαθμούς Brix.

Επιτρέπονται αποκλίσεις από την κάθε προαναφερθείσα παράμετρο, στις κατηγορίες Extra και Ι, σε περίπτωση που αυτές δεν παρατηρούνται σε πάνω από το 5 % των φρούτων, σε αριθμό ή βάρος.

4.3. Γεωγραφική περιοχή: Η γεωγραφική ζώνη παραγωγής, συσκευασίας και κονσερβοποίησης οριοθετείται από τα εδάφη που βρίσκονται στην επαρχία της Μούρθια και ανήκουν στον δήμο της Jumilla.

Τα περιβόλια με αχλαδιές καλύπτουν σήμερα έκταση 932 εκταρίων.

4.4. Απόδειξη προέλευσης: Τα αχλάδια προέρχονται από καταχωρισμένες φυτείες που βρίσκονται εντός των ορίων της ζώνης παραγωγής, και ανήκουν σε εγκεκριμένες ποικιλίες. Η επεξεργασία, η συσκευασία και η κονσερβοποίηση των αχλαδιών γίνονται στις ίδιες τις εκμεταλλεύσεις ή στις καταχωρισμένες βιομηχανικές μονάδες της ίδιας ζώνης. Η ενδεχόμενη αποστολή μη επεξεργασμένων αχλαδιών από μία καταχωρισμένη εταιρεία προς άλλη συνοδεύεται από αριθμημένο δελτίο διακίνησης, το οποίο θα εκδίδεται από τη δομή ελέγχου. Οι βιομηχανίες τηρούν υπηρεσιακό μητρώο στο οποίο καταγράφονται, τουλάχιστον, οι παραλαβές, οι αποστολές και τα αποθέματα, καθώς και οι αριθμοί παρτίδων και η κατηγορία. Μόνον τα αχλάδια που θα έχουν περάσει επιτυχώς από όλα τα στάδια της διαδικασίας ελέγχου μπορούν να συσκευάζονται και να διατίθενται στην αγορά συνοδευόμενα από εγγύηση προέλευσης, η οποία πιστοποιείται από την αριθμημένη οπίσθια ετικέτα.

4.5. Μέθοδος παραγωγής: Καθορίζονται δύο στάδια:

ΚΑΛΛΙΕΡΓΕΙΑ: Η παραγωγή του προϊόντος γίνεται με τη χρήση τεχνικών φιλικών προς το περιβάλλον. Το φυτικό υλικό είναι εφοδιασμένο με φυτοϋγειονομικό διαβατήριο και είναι προσαρμοσμένο στις τοπικές συνθήκες.

Το αραίωμα και η συγκομιδή γίνονται με το χέρι, και η τελευταία πραγματοποιείται με δύο περάσματα, αποφεύγοντας τις ώρες εντονότερης ηλιοφάνειας. Τα αχλάδια συγκομίζονται όταν παρουσιάζουν τον κατάλληλο βαθμό ωρίμανσης και τη στιγμή που καθορίζει η δομή ελέγχου. Προς αξιολόγηση του βαθμού ωρίμανσης εξετάζονται διάφορες παράμετροι, όπως: διαμέτρημα, χρώμα του φλοιού, χρώμα των σπόρων, ανάλυση της σκληρότητας και της περιεκτικότητας σε σάκχαρα.

Κατά τη συγκομιδή, το φρούτο αποσπάται από το δένδρο με απαλές κινήσεις, με πίεση ακριβώς στο σημείο τομής και τράβηγμα προς τα πάνω ώστε να αποφεύγεται η βλάβη του μίσχου.

Δεν πρέπει να μεσολαβήσουν πάνω από 8-10 ώρες από τη στιγμή της συγκομιδής μέχρι την παράδοση των φρούτων στις βιομηχανίες επεξεργασίας.

ΕΠΕΞΕΡΓΑΣΙΑ: Κατά την παραλαβή, εξακριβώνονται η παρτίδα, το αγροτεμάχιο από όπου προέρχονται τα φρούτα, το όνομα του παραγωγού και η ημερομηνία εισόδου στη βιομηχανική μονάδα. Τα φορτηγά ζυγίζονται και γίνεται δειγματοληψία του εμπορεύματος προκειμένου να διενεργηθεί έλεγχος της ποιότητας των φρούτων. Στη συνέχεια, τα φρούτα μεταφέρονται στους θαλάμους ψύξης.

Μετά τη συγκομιδή, δεν εφαρμόζονται συνθετικά χημικά προϊόντα απευθείας στα αχλάδια.

Τα δοχεία συσκευασίας επισημαίνονται με τις ετικέτες του εμπορικού σήματος και με τις οπίσθιες ετικέτες που εκδίδονται από τη δομή ελέγχου.

4.6. Δεσμός: α) ΙΣΤΟΡΙΚΟΣ: Οι πρώτες διαθέσιμες πληροφορίες σχετικά με την καλλιέργεια των αχλαδιών στην περιοχή που διεκδικεί την ονομασία προέλευσης ανάγονται στον 16ο αιώνα, επί βασιλείας του Φιλίππου Β'.

Υπάρχουν στην περιοχή τοπωνύμια όπως Casa del Peral (Οίκος της Αχλαδιάς), που υποδεικνύουν σαφέστατα την ύπαρξη της συγκεκριμένης καλλιέργειας.

Ο καλός εγκλιματισμός της ποικιλίας στα χαρακτηριστικά της περιοχής καθώς και το κλίμα, το έδαφος και η τεχνογνωσία των γεωργών - οι οποίοι προέβησαν σε επιλογή των δένδρων της ποικιλίας Ercolini που παρήγαγαν τους καλύτερους καρπούς όσον αφορά το μέγεθος, το πάχος του μίσχου, το στρογγυλό απιοειδές σχήμα τους, την παραγωγικότητα και τη γεύση τους, επιτυγχάνοντας μια ιδιότυπη επιλογή κλώνων που σηματοδοτεί τις διαφορές των ποικιλιών σε σχέση με αυτές των άλλων περιοχών - επέτρεψαν να λαμβάνονται αχλάδια Ercolini διαφοροποιημένα από αυτά που παράγονται σε άλλες περιοχές, με πρώιμη περίοδο συγκομιδής (το τελευταίο δεκαήμερο του Ιουνίου), μεγαλύτερο διαμέτρημα από αυτό που χαρακτηρίζει την ποικιλία, κίτρινου χρώματος με πράσινες αποχρώσεις και με μια κοκκινωπή ζώνη στο φλοιό τους, κάτι που τα καθιστά ιδιαίτερα ελκυστικά, και με εξαιρετικά γλυκιά και ζαχαρένια γεύση και υφή. Όλα τα ανωτέρω, σε συνδυασμό με μια καλή δυνατότητα συντήρησης, είναι ο λόγος που οι έμποροι έρχονται στην Jumilla για να αγοράσουν αχλάδια Ercolini, τα οποία πληρώνουν ακριβότερα από ό,τι σε άλλες περιοχές επειδή μπορούν να τα πωλούν ευκολότερα και σε υψηλότερες τιμές.

β) ΦΥΣΙΚΟΣ: Οι κλιματολογικές συνθήκες της προστατευόμενης γεωγραφικής περιοχής επηρεάζουν σε μεγάλο βαθμό την ποιότητα των αχλαδιών με την ονομασία "Peras de Jumilla", προσδίδοντάς τους πιο πρώιμη ωριμότητα, μεγαλύτερη διάμετρο και πιο συνεκτική σάρκα, καθώς και τη χαρακτηριστική κοκκινωπή ζώνη στο φλοιό τους.

Το κλίμα της Jumilla επηρεάζεται με ιδιαίτερο τρόπο από τη θέση της πλησίον της Μεσογείου. Το κλίμα είναι μεν θερμό, αλλά το υψόμετρο είναι επαρκές ώστε οι χαμηλές θερμοκρασίες το χειμώνα να μπορούν να ικανοποιούν τις ανάγκες ψύχους που είναι απαραίτητες για την καλλιέργεια της αχλαδιάς. Πρόκειται για ένα κλίμα το οποίο δεν εμφανίζει εαρινό παγετό ενώ οι βροχοπτώσεις είναι ελάχιστες τη συγκεκριμένη εποχή, γεγονός που σε αντίθετη περίπτωση θα μπορούσε να πλήξει την ανθοφορία και την καρπόδεση της αχλαδιάς.

Οι επικρατέστεροι άνεμοι είναι βορειοδυτικοί, ξηροί και θερμοί κατά το σούρουπο, διευκολύνοντας την περιστολή των ασθενειών.

Οι φυτείες των περιβολιών με αχλαδιές εντός της οριοθετημένης γεωγραφικής περιοχής βρίσκονται σε κοιλάδες προσανατολισμένες προς τη μεσημβρία, επιτυγχάνοντας με τον τρόπο αυτό έντονη φωτεινότητα λόγω της πρόσπτωσης της ηλιακής ακτινοβολίας.

Οι υψηλές μέσες θερμοκρασίες (ετήσιος μέσος όρος 15,7 °C), δίχως σημαντική πτώση της θερμοκρασίας κατά τις νυχτερινές ώρες, όπως και η απουσία εαρινού παγετού, ευνοούν τη γοργή ανάπτυξη των φρούτων. Στο στάδιο της ωρίμανσης, όμως, ο σημαντικός αριθμός ωρών ηλιοφάνειας και η έντονη ηλιακή ακτινοβολία καθίστανται άμεση αιτία της υψηλής περιεκτικότητας των αχλαδιών "Peras de Jumilla" σε διαλυτές στερεές ουσίες, οπότε η περιεκτικότητα σε σάκχαρα αποτελεί το κυριότερο κριτήριο εσωτερικής ποιότητας.

Οι παραδοσιακές πρακτικές που εφαρμόζονται στην περιοχή συνιστούν επίσης στοιχείο του δεσμού ανάμεσα στα ιδιαίτερα χαρακτηριστικά των αχλαδιών "Peras de Jumilla" και το γεωγραφικό τους περιβάλλον. Έτσι, οι εργασίες αραιώματος και κλαδέματος με το χέρι διασφαλίζουν τον κατάλληλο φόρτο του κάθε δένδρου με φρούτα, αυξάνοντας έτσι το διαμέτρημα και τη γλυκύτητά τους χωρίς να υποβαθμίζεται η δομή και η ισορροπία.

4.7. Δομή ελέγχου Ονομασία: Dirección General de Agricultura e Industrias Agrarias de la Consejería de Agricultura, Agua y Medio Ambiente de la Comunidad Autónoma de Murcia

Η προαναφερόμενη Dirección General θα αναλάβει προσωρινά καθήκοντα ελέγχου και πιστοποίησης μέχρις ότου συγκροτηθεί ένα Ρυθμιστικό Συμβούλιο της Ονομασίας Προέλευσης "Pera de Jumilla" το οποίο θα λειτουργεί σύμφωνα με το πρότυπο EN 45011.

Τίτλος: Plaza Juan XXIII s/n, E-30071 Murcia

4.8. Επισήμανση: Οι εμπορικές ετικέτες που χρησιμοποιεί η κάθε καταχωρισμένη εταιρεία πρέπει να είναι εγκεκριμένες από τον Οργανισμό Πιστοποίησης. Σε αυτές θα αναγράφονται υποχρεωτικά:

Η ένδειξη: Denominación de Origen "Pera de Jumilla" D.O.P. "Pera de Jumilla"

Η ποικιλία: Ercolini

Η εμπορική κατηγορία: Extra ή I

4.9. Εθνικές απαιτήσεις - Νόμος 25/1970 της 2ας Δεκεμβρίου για το καθεστώς της αμπέλου, των οίνων και των οινοπνευματωδών ποτών, σε περίπτωση που συσταθεί Ρυθμιστικό Συμβούλιο το οποίο θα ασκεί καθήκοντα Δομής Ελέγχου.

- Διάταγμα 835/1972 της 23ης Μαρτίου, κανονισμός εφαρμογής του Νόμου 25/1970.

- Κανονιστικό Διάταγμα της 25ης Ιανουαρίου 1994 για την αντιστοιχία της ισπανικής νομοθεσίας με τον κανονισμό (ΕΟΚ) αριθ. 2081/92 του Συμβουλίου της 14ης Ιουλίου 1992 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων.

- Βασιλικό Διάταγμα 1643/1999 της 22ας Οκτωβρίου για τον καθορισμό της διαδικασίας διεκπεραίωσης αιτήσεων καταχώρησης προστατευόμενων ονομασιών προέλευσης και προστατευόμενων γεωγραφικών ενδείξεων στο κοινοτικό μητρώο.

Αριθ. ΕΚ: ES/00315/07.10.2003.

Ημερομηνία παραλαβής του πλήρους φακέλου: 1 Δεκεμβρίου 2003.